พุ่งไม่หยุด! “สธ.” พบผู้ติดเชื้อ “โควิด-19” เพิ่มอีก 33 รวมยอดป่วยสะสม 147 ราย
พุ่งไม่หยุด! “กระทรวงสาธารณสุข” พบผู้ติดเชื้อ “โควิด-19” เพิ่มอีก 33 รวมยอดป่วยสะสม 147 ราย
พุ่งไม่หยุด! “กระทรวงสาธารณสุข” พบผู้ติดเชื้อ “โควิด-19” เพิ่มอีก 33 รวมยอดป่วยสะสม 147 ราย
16 มี.ค. 2563

นายแพทย์รุ่งเรือง กิจผาติ โฆษกกระทรวงสาธารณสุข แถลงผ่านศูนย์บริหารสถานการณ์โควิด-19 ว่า วันนี้ (16 มี.ค.63) พบผู้ป่วยติดเชื้อเพิ่มอีก 33 ราย  โดยแบ่งเป็น 2 กลุ่ม คือ กลุ่มแรกสัมผัสผู้ป่วยติดเชื้อรายเดิมทั้งในสนามมวยและสถานบันเทิงรวม 16 ราย ส่วนกลุ่มที่ 2 เป็นผู้ป่วยใหม่ (17 ราย) เดินทางมาจากต่างประเทศ และผู้ที่ทำงานใกล้ชิดต่างชาติ รวมยอดผู้ป่วยยืนยันสะสม 147 ราย และในวันนี้มีผู้ป่วยยืนยันรักษาหายกลับบ้านได้ 1 ราย เป็นหญิงชาวจีน อายุ 32 ปี
สำหรับรายละเอียดผู้ป่วยติดเชื้อใหม่ รายที่ 115-147 ได้แก่ กลุ่มที่ 1 ผู้ป่วยที่มีประวัติสัมผัสกับผู้ป่วยยืนยันรายเดิม หรือเกี่ยวข้องกับสถานที่ที่พบผู้ป่วยยืนยันก่อนหน้านี้ จำนวน 16 คน จาก กลุ่มสนามมวย 7 คน , กลุ่มสถานบันเทิง 3 คน , สัมผัสกับผู้ป่วยที่มีรายงานมาแล้ว 6 คน
กลุ่มที่ 2 ผู้ป่วยยืนยันรายใหม่ จำนวน 17 คน จาก กลุ่มผู้เดินทางกลับจากต่างประเทศ 6 คน , กลุ่มทำงานใกล้ชิดสัมผัสต่างชาติ 6 คน , การระบาดเป็นกลุ่มก้อน 3 คน และกลุ่มผู้ร่วมพิธีทางศาสนาในมาเลเซีย 2 คน
นอกจากนี้ ยังอยู่ระหว่างดำเนินการสอบสวนโรค และ/หรือ รอผลทางห้องปฏิบัติการ อีกจำนวน 27 ราย
โดยสรุปมีผู้ป่วยยืนยันที่รักษาหายกลับบ้านแล้ว 38 ราย ยังรักษาตัวอยู่ในโรงพยาบาล 108 ราย เสียชีวิต 1 ราย สำหรับผู้ป่วยอาการหนัก 1 ราย ที่รักษาตัวอยู่ที่สถาบันบำราศนราดูร ยังต้องเฝ้าระวังอย่างใกล้ชิด
สำหรับกลุ่มที่เดินทางมาจากประเทศอิตาลี ซึ่งเข้ารับการกักตัวที่ฐานทัพเรือสัตหีบ จ.ชลบุรี จำนวน 83 คน ในจำนวนนี้มี 6 คน รับตัวไว้สังเกตอาการที่โรงพยาบาล โดยทั้งหมดไม่มีไข้ แต่ยังต้องเฝ้าระวังอย่างต่อเนื่อง ส่วนที่เหลือ 77 คน (ผู้ชาย 24 คน ผู้หญิง 53 คน) ทุกคนไม่มีไข้ ยังต้องอยู่ในการเฝ้าระวังสังเกตอาการจนครบ 14 วัน
ทั้งนี้ จำนวนผู้ป่วยเข้าเกณฑ์สอบสวนโรคต้องเฝ้าระวัง ตั้งแต่วันที่ 3 ม.ค.-15 มี.ค.63 มีผู้ป่วยเข้าเกณฑ์สอบสวนต้องเฝ้าระวังสะสมทั้งหมด 6,545 ราย คัดกรองจากทุกด่าน 276 ราย มารับการรักษาที่โรงพยาบาลเอง 6,269 ราย อนุญาตให้กลับบ้านได้แล้วและอยู่ระหว่างติดตามอาการ 4,312 ราย ส่วนใหญ่เป็นไข้หวัดใหญ่ตามฤดูกาล ยังคงรักษาในโรงพยาบาล 2,233 ราย
ด้านนายแพทย์โสภณ เอี่ยมศิริถาวร ผู้อำนวยการกองโรคติดต่อทั่วไป กรมควบคุมโรค กล่าวว่า สัปดาห์ที่แล้วมีผู้ป่วยเพิ่มมากขึ้น ดังนั้นขอให้ทุกคนหลีกเลี่ยงสถานที่แออัด ส่วนผู้ที่เดินทางกลับมาจากต่างประเทศที่มีการระบาด ขอให้รายงานกับเจ้าหน้าที่พนักงานควบคุมโรคติดต่อ